闻郭瑾怀甫除郎（开封司仓）
至治本无为，何曾帝力知。人惟求俊彦，天畀济艰危。鼎席尊黄发，星郎用白眉。锋芒森武库，律吕奏咸池。海内想风采，朝中增羽仪。馀光被草木，盛事播声诗。感会唯千载，飞腾各一时。著鞭今更懒，投劾去奚疑。亦有乘轩恋，其如续胫悲。衔芦聊避弋，绕树未安枝。念旧多生死，思乡久别离。自馀复何道，湖海是归期。
主题：思乡
情感：愁绪、想家